Document ID: 32014D0212

ΑΠΟΦΑΣΗ 2014/212/ΚΕΠΠΑ ΤΟΥ ΣΥΜΒΟΥΛΙΟΥ
της 14ης Απριλίου 2014
για την τροποποίηση της απόφασης 2013/183/ΚΕΠΠΑ για την επιβολή περιοριστικών μέτρων κατά της Λαϊκής Δημοκρατίας της Κορέας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
Έχοντας υπόψη την απόφαση 2013/183/ΚΕΠΠΑ του Συμβουλίου, της 22ας Απριλίου 2013, για την επιβολή περιοριστικών μέτρων κατά της Λαϊκής Δημοκρατίας της Κορέας (1), και ιδίως το άρθρο 19,
Εκτιμώντας τα ακόλουθα:
(1)
Στις 22 Απριλίου 2013, το Συμβούλιο εξέδωσε την απόφαση 2013/183/ΚΕΠΠΑ.
(2)
Σύμφωνα με το άρθρο 22 παράγραφος 2 της απόφασης 2013/183/ΚΕΠΠΑ, το Συμβούλιο προέβη σε επανεξέταση του καταλόγου των προσώπων και οντοτήτων, ως έχουν στα παραρτήματα ΙΙ και ΙΙΙ της απόφασης 2013/183/ΚΕΠΠΑ, στα οποία εφαρμόζονται το άρθρο 13 παράγραφος 1 στοιχεία β) και γ) και το άρθρο 15 παράγραφος 1 στοιχεία β) και γ) της εν λόγω απόφασης. Το Συμβούλιο κατέληξε στο συμπέρασμα ότι, με εξαίρεση ένα άτομο που περιλαμβάνεται στο παράρτημα ΙΙ, τα πρόσωπα και οι οντότητες του καταλόγου θα πρέπει να εξακολουθήσουν να υπόκεινται στα μέτρα που προβλέπει η εν λόγω απόφαση.
(3)
Επιπλέον, η καταχώριση που αφορά μια οντότητα η οποία περιλαμβάνεται στον κατάλογο του παραρτήματος I θα πρέπει να διαγραφεί από το παράρτημα ΙΙ.
(4)
Επιπλέον, το άρθρο 22 θα πρέπει να τροποποιηθεί.
(5)
Επιπλέον, την 31η Δεκεμβρίου 2013, η Επιτροπή Κυρώσεων, η οποία συστάθηκε με την απόφαση 1718 (2006) του Συμβουλίου Ασφαλείας των Ηνωμένων Εθνών όσον αφορά τη Λαϊκή Δημοκρατία της Κορέας, επικαιροποίησε τον κατάλογο των προσώπων και οντοτήτων που υπόκεινται σε περιοριστικά μέτρα.
(6)
Οι κατάλογοι των προσώπων και οντοτήτων των παραρτημάτων Ι και ΙΙ της απόφασης 2013/183/ΚΕΠΠΑ θα πρέπει συνεπώς να τροποποιηθούν αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2013/183/ΚΕΠΠΑ τροποποιείται ως εξής:
1)
στο άρθρο 22, η παράγραφος 2 αντικαθίσταται από το ακόλουθο κείμενο:
«2. Τα μέτρα που αναφέρονται στο άρθρο 13 παράγραφος 1 στοιχεία β) και γ) και στο άρθρο 15 παράγραφος 1 στοιχεία β) και γ) επανεξετάζονται, ανά τακτά διαστήματα, και τουλάχιστον κάθε 12 μήνες. Παύουν να εφαρμόζονται σε σχέση με τα συγκεκριμένα πρόσωπα και οντότητες εφόσον το Συμβούλιο καθορίσει, σύμφωνα με την αναφερόμενη στο άρθρο 19 παράγραφος 2 διαδικασία, ότι δεν πληρούνται πλέον οι όροι για την εφαρμογή τους.»·
2)
τα παραρτήματα Ι και II της απόφασης 2013/183/ΚΕΠΠΑ τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
Λουξεμβούργο, 14 Απριλίου 2014.

Labels: 18
5
11